SKRIFTLIG FORESPØRGSEL E-2601/02

af Ilda Figueiredo (GUE/NGL) til Kommissionen

(18. september 2002)

Om: Regulering af grænseoverskridende betalinger i euro

Den 1. juli 2002 trådte forordningen om grænseoverskridende betalinger i kraft, hvilket medfører, at kunderne ikke skal betale mere for at hæve euro i pengeautomater eller for at betale med bankkort i andre EU-medlemsstater end, hvad de betaler for de samme tjenesteydelser i deres hjemland. Dette princip skal udvides til pengeoverførsler inden den 1. juli 2003.

Ifølge en pressemeddelelse fra Kommissionen den 27. juni 2002 (IP/02/941) medfører nye EU-regler, at det i udlandet bliver billigere at hæve kontanter og foretage betalinger med bankkort, og det anføres, at hævning af kontanter og betalinger i hjemlandet er gratis, medens det i gennemsnit koster 4 EUR i udlandet. For nylig er der i den portugisiske og udenlandske presse dukket klager op ikke blot over gennemførelsen af direktivet, men også over, at nogle banker har valgt at forhøje omkostningerne ved hævning af kontanter eller betalinger i hjemlandet. Dette betyder, at kunderne nu ender med at betale mere. Det skal også erindres, at provision og andre bankgebyrer er blevet indført eller forhøjet i et forsøg på at finde erstatning for tabte indtægtskilder, navnlig fortjenesten på veksling af valuta. Det vil altså sige, at en af fordelene ved den fælles valuta formindskede transaktionsomkostninger ikke ser ud til at være slået igennem.

I denne forbindelse bedes følgende oplyst:

- Er Kommissionen i stand til at give oplysninger om de sidste ti års udvikling i provisioner og andre bankgebyrer for hvert enkelt land i euroområdet?

- Kan det bekræftes, at provisioner og andre bankgebyrer er steget i euroområdet?

- Hvad er Kommissionens vurdering af gennemførelsen af forordningen om grænseoverskridende betalinger og af provisioner og gebyrer på indenlandske og grænseoverskridende betalinger?

Svar afgivet på Kommissionens vegne af Frederik Bolkestein

(31. oktober 2002)

Den 1. juli 2002 trådte bestemmelserne om betalingskort i Rådets og Europa-Parlamentets forordning (EF) nr. 2560/2001 af 19. december 2001 om grænseoverskridende betalinger i euro(1) i kraft. De oplysninger, Kommissionen råder over, tyder på(2), at bestemmelserne i denne forordning med enkelte undtagelser er gennemført fuldt tilfredsstillende.

Kommissionen råder ikke over en database over udviklingen i priserne på banktjenesteydelser i de sidste ti år i de 12 lande i eurozonen. Den har derimod haft lejlighed til at studere visse bankers gebyrer for betalinger før og efter den 1. juli 2002. Det viser sig, at der er sket et betydeligt fald i priserne på grænseoverskridende transaktioner i eurozonen i retning af de rent nationale transaktioner. I visse tilfælde er der sket en omlægning af gebyrerne, der har betydet en forhøjelse af priserne på visse tjenester via pengeautomater. Der er dog tale om et meget begrænset antal tilfælde.

I overensstemmelse med forordningen vil Kommissionen i juli 2004 fremlægge en rapport om anvendelsen af forordningen og især om dens virkninger for betalinger inden for medlemsstaternes grænser. Med henblik herpå vil der blive foretaget en række statistiske undersøgelser.

(1) EFT L 344 af 28.12.2001.

(2) Situationen i september 2002.